ฝรั่งลุยหุ้นพลังงาน
&#8216;PTT-สผ.&#8217;พุ่งรับน้ำมันทะยานโบรกฯคาดเห็นดัชนี1,150จุด
21 ก.พ. 2555

‘PTT-สผ.’พุ่งรับน้ำมันทะยานโบรกฯคาดเห็นดัชนี1,150จุด
น้ำมันพุ่ง เงินนอกลุยหุ้นพลังงานปิโตรเคมีดันดัชนีทะยาน 5.99 จุด โบรกเกอร์คาดเห็น 1,150 จุด
ดัชนีหุ้นไทยยังคงปรับตัวเพิ่มขึ้น โดยปิดตลาดเมื่อวันที่ 20 ก.พ. ที่ระดับ 1,135.52 จุด เพิ่มขึ้น 5.99 จุด ด้วยมูลค่าการซื้อขาย 37,356.83 ล้านบาท ต่างชาติซื้ออีก 2,074 ล้านบาท 
นับตั้งแต่ 120 ก.พ. 2555 ต่างชาติซื้อสุทธิ 33,889 ล้านบาท โดยบริษัทหลักทรัพย์ (บล.) ยูบีเอส ซื้อมากสุด 7,111 ล้านบาท ขณะที่ บล.เครดิตสวิส ซื้อ 4,188 ล้านบาท และ บล.ซีแอลเอสเอซื้อ 3,414 ล้านบาท แม้ช่วงเช้าพัฒนาเศรษฐกิจและสังคมแห่งชาติ(สศช.)จะแถลงตัวเลขเศรษฐกิจปี 2554 ที่ออกมาโตต่ำกว่าที่คาดไว้ โดยโตเพียง0.1%เท่านั้นหลังน้ำท่วมกระทบหนักแต่ปรับเพิ่มจีดีพีปีนี้เป็น 5.56.5%จากเดิมที่คาดไว้ที่ 4.5 – 5.5% 
อย่างไรก็ตามดัชนีที่พุ่งขึ้นเป็นผลมาจากเงินทุนต่างประเทศที่ไหลเข้ามาซื้อหุ้นในกลุ่มพลังงานและปิโตรเคมี ภายหลังจากอิหร่านประกาศหยุดส่งออกน้ำมันไปยังอังกฤษและฝรั่งเศส ส่งผลให้น้ำมันดิบดูไบพุ่งขึ้นมาอยู่ที่ 118 เหรียญสหรัฐต่อบาร์เรลจากก่อนหน้าอยู่ที่ 107108 เหรียญสหรัฐต่อบาร์เรล
ด้านน้ำมันตลาดไนเมกซ์ขึ้นมาอยู่ที่ 105 เหรียญสหรัฐ และตลาดเบรนต์อยู่ที่ 122 เหรียญสหรัฐต่อบาร์เรล 
แรงซื้อที่ไหลเข้ามา ผลักดันให้หุ้นบริษัท ปตท. (PTT) ปิด 354 บาท เพิ่มขึ้น 10 บาท ติดอันดับแรกหุ้นที่มีมูลค่าซื้อขายมากที่สุด ขณะที่บริษัท ปตท.สำรวจและผลิตปิโตรเลียม (PTTEP) ปิด 184 บาท เพิ่มขึ้น 6 บาท ติดมูลค่าหุ้นที่ซื้อขายอันดับ 3 บริษัท ปูนซิเมนต์ไทย (SCC) ปิด 359 บาท เพิ่มขึ้น 5 บาท ติดมูลค่าหุ้นซื้อขายอันดับ 5 และอินโดรามา เวนเจอร์ส (IVL) ปิด 41.50 บาท เพิ่มขึ้น 1 บาท ติดมูลค่าหุ้นที่ซื้อขายอันดับ 2
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า ราคาน้ำมันที่เพิ่มขึ้นจะส่งผลบวกโดยตรงต่อกำไร PTTEP เพราะจะได้ดีทั้งในด้านราคาน้ำมันและราคาขายก๊าซธรรมชาติที่อิงจากราคาน้ำมัน 
อย่างไรก็ตาม เมื่อวันที่ 20 ก.พ.ที่ผ่านมา หุ้น PTTEP ปิดที่ 184 บาท มีแนวโน้มที่จะปรับตัวเพิ่มขึ้นได้อีก ตามทิศทางราคาน้ำมันที่เพิ่มขึ้น
นักวิเคราะห์ บล.ธนชาต ระบุว่า ตลาดหุ้นไทยมีแนวโน้มขึ้นตามต่างประเทศ นำโดยยุโรป ซึ่งมีโอกาสที่กรีซจะบรรลุข้อตกลงกับเจ้าหนี้ อย่างไรก็ตามปัจจัยบวกที่ผลักดันตลาดคาดว่ามาจากราคาน้ำมันที่ขึ้นมาทำยอดสูงสุดใหม่ ราคาน้ำมันดิบในตลาดสหรัฐผ่านระดับสูงสุดเดิมที่เคยทำไว้ 103 เหรียญสหรัฐต่อบาร์เรล เมื่อเดือน ม.ค.ที่ผ่านมา ซึ่งคาดว่าหุ้นพลังงานมีโอกาสขึ้นโดดเด่นในสัปดาห์นี้แทนที่หุ้นธนาคารที่ขึ้นแรงเกินไปช่วง 2 สัปดาห์ที่ผ่านมา
หุ้นที่น่าสนใจในกลุ่มคือ PTTEP ซึ่งราคาอยู่ในระดับต่ำเมื่อเทียบกับกลุ่ม สำหรับการซื้อขายในสัปดาห์นี้คาดว่าจะขึ้นต่อเนื่อง จากที่ดัชนีทะลุ 1,020 จุด โดยมีแนวโน้มขึ้นทดสอบแนวต้าน 1,050 จุด
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส กล่าวว่า ดัชนีที่พุ่งขึ้นเป็นผลมาจากเงินทุนต่างประเทศเข้า ซึ่งนับตั้งแต่การไหลเข้ารอบนี้ตั้งแต่วันที่ 29 พ.ย. 2554 ถึง 17 ก.พ. 2555 ต่างชาติซื้อสุทธิแล้ว 4.5 หมื่นล้านบาท ดังนั้นหลังจากนี้ยังเชื่อว่าเงินทุนยังไหลเข้าอีก แต่อาจจะชะลอตัวลงบ้างและมีโอกาสที่จะผลักดันให้ดัชนีขึ้นไปแตะแนวต้านที่ 1,150 จุด ซึ่งยังมีช่องอีกประมาณกว่า 10 จุด ที่จะวิ่งเข้าสู่ดัชนีเป้าหมาย ดังนั้น นักลงทุนจะต้องระมัดระวังในการลงทุนด้วย
อย่างไรก็ตาม ฝ่ายวิจัยให้เพิ่มน้ำหนักลงทุนในหุ้น PTTEP และมีโอกาสที่จะปรับเพิ่มประมาณการกำไรขึ้น หลังจากราคาน้ำมันพุ่งขึ้น
นอกจากนี้ ยังมีประเด็นที่จะต้องติดตามคือการที่ประเทศไทยถูกขึ้นบัญชีดำและการไหลเข้าของเงินทุนหลังจากนี้ว่าจะเป็นอย่างไร